<classify> MAMLAKA ya Udhibiti wa Nishati na Madini EWURA imefanya msako mkali na kuwakamata watu 10 kwa tuhuma za kufanyabiashara holela ya mafuta ya dizeli na petroli.Aidha, mamlaka hiyo, imeondosha biashara haramu ya gesi ya kupikia LPG iliyokuwa inafanywa kinyume cha sheria katika mtaa maarufu wa Dar es Salaam, Ilala. Msako huo ulifanywa na timu ya maofisa kutoka Jeshi la Polisi, Mamlaka ya Mapato Tanzania TRA na Ewura. Biashara hiyo ya gesi iliyowekwa katika makazi ya watu, ilikuwa inahatarisha masuala ya Afya, Usalama na Mazingira HSE na kwa hivyo ilikuwa ni hatari kubwa. Zaidi ya hatari, imebainika kwamba vitendo vilivyokuwa vinafanywa kwenye biashara hiyo vilikuwa vinakwenda kinyume na sera ya ushindani wa kibiashara. Kwa mujibu wa jarida la Ewura toleo namba 25, lililomnukuu Meneja Mawasiliano wa mamlaka hiyo Titus Kaguo, watu 10 waliokamatwa kwa tuhuma za kufanya biashara holela ya petroli na dizeli, walikamatwa eneo la Msata mkoani Pwani. Alisema katika msako huo, zaidi ya lita 110 za mafuta aina mbalimbali zilikamatwa, pamoja na vyombo vitupu vya kuhifadhia mafuta, mabomba yanayoaminika ni maalumu kwa kunyonyea mafuta na risiti za TRA. Alisema timu hiyo ilifanikiwa kubaini wafanyabiashara saba waliokuwa na mafuta na watatu waliokutwa hawana mafuta lakini wakiwa na chupa zilizokuwa na dalili za kuhifadhi mafuta. Katika operesheni hiyo timu ya maafisa hao ilipima dizeli na petroli katika vituo viwili vya mafuta vya TPDC COPEC Segera na ENGEN Segera na mafuta ya dizeli aliyokutwa nayo mmoja wa watuhumiwa. Kwa mujibu wa Kanuni za Kuweka Mafuta Vinasaba na Udhibiti wa Ubora, GN Na. 210, mafuta yote ya petroli, dizeli na taa yanayotumika katika soko la ndani huwekewa vinasaba ili kudhibiti vitendo vya ukwepaji wa kodi, uchakachuaji na uingizaji wa mafuta kutoka nchi za jirani kwa magendo. Mafuta ambayo hayawekewi vinasaba ni yale yanayokwenda nchi za jirani na mafuta kwa ajili ya matumizi ya miradi maalumu iliyosamehewa kodi kama vile migodi, ujenzi wa reli, na ujenzi wa barabara. Kwa mujibu wa Kaguo, ili mafuta yanayotumika katika soko la ndani yatambulike kuwa yamekidhi viwango vilivyowekwa na Ewura, ni lazima yawe na kiwango cha vinasaba ambacho ni asilimia 3PPM7.  <topic>: kitaifa 